“ซาอุฯ” จับมือ “ยูเนียนเพย์” ดึงดูดนักท่องเที่ยวจีนเข้าประเทศ
“ซาอุดีอาระเบีย” จับมือ UnionPay International ผู้ให้บริการชำระเงินชั้นนำระดับโลก หวังดึงดูดนักลงทุนจีนเข้าประเทศ
“ซาอุดีอาระเบีย” จับมือ UnionPay International ผู้ให้บริการชำระเงินชั้นนำระดับโลก หวังดึงดูดนักลงทุนจีนเข้าประเทศ
14 ก.ย. 2565

สำนักข่าวซินหัว รายงานว่า ซาอุดีอาระเบีย เตรียมร่วมมือกับบริษัท ยูเนียนเพย์ อินเตอร์เนชันแนล (UnionPay International) ผู้ให้บริการชำระเงินชั้นนำระดับโลก เพื่ออำนวยความสะดวกแก่นักเดินทางชาวจีนในซาอุฯ
โดยเมื่อวันอังคาร (13 ก.ย.) การท่องเที่ยวซาอุดีอาระเบีย (STA) ประกาศการลงนามบันทึกความเข้าใจ (MoU) กับยูเนียนเพย์ อินเตอร์เนชันแนล โดยมุ่งส่งเสริมข้อได้เปรียบของประเทศในฐานะจุดหมายการท่องเที่ยวสำหรับผู้ถือบัตรยูเนียนเพย์จากจีนและทั่วโลก
ฟาห์ด ฮามิดัดดิน ซีอีโอการท่องเที่ยวฯ ระบุว่าบันทึกความเข้าใจนี้ถือเป็นอีกก้าวย่างสำคัญในการผลักดันซาอุดีอาระเบียเป็นจุดหมายการท่องเที่ยวชั้นนำระดับโลกสำหรับนักเดินทางชาวจีน
เจมส์ หยาง ผู้อำนวยการยูเนียนเพย์ อินเตอร์เนชันแนล สาขาตะวันออกกลาง กล่าวว่าบันทึกความเข้าใจฉบับข้างต้นเป็นส่วนสำคัญของยุทธศาสตร์การขยายธุรกิจสู่ต่างประเทศ และเพิ่มความสะดวกแก่ผู้ถือบัตรยูเนียนเพย์ชาวจีนและทั่วโลก
ยูเนียนเพย์เดินหน้าขยับขยายธุรกิจระดับภูมิภาคในช่วงไม่กี่ปีมานี้ โดยปัจจุบันประเทศและภูมิภาคในตะวันออกกลางรวม 11 แห่งรับบัตรยูเนียนเพย์แล้ว
ด้านอัลฮาซัน อัลดับบักห์ หัวหน้าฝ่ายตลาดเอเชียแปซิฟิกของการท่องเที่ยวฯ ให้สัมภาษณ์กับสำนักข่าวซินหัวว่าซาอุดีอาระเบียมองจีนเป็นตลาดต้นทางอันดับหนึ่งภายในภูมิภาคเอเชียแปซิฟิก
ทั้งนี้ ซาอุดีอาระเบียได้จัดเตรียมหลายแผนการใหญ่สำหรับภาคการท่องเที่ยว และตั้งเป้าขึ้นแท่นหนึ่งใน 5 จุดหมายการท่องเที่ยวชั้นนำระดับโลกภายในปี 2573 โดยจีนเป็นหนึ่งใน 49 ประเทศที่มีคุณสมบัติได้รับวีซ่าท่องเที่ยวแบบอิเล็กทรอนิกส์
ข้อมูลจาก : ซินหัว